Анатолий КУЛЬНЯЕВ

Ёвтнемат

МИНЬ УШЛОЙТЯНО

Ошсо эрязь, сиземе карминь. Пачкодяткак истямос. Арсинка тынсь, ков иля васоде, эрьва косо эрявить ярмакт. Меремс, а мезень кисэ ноцордытькак пельденек. Саемс вейкенть: эрямо тарканок кис пандтано апак манче, трёшник а сёптано; лембе, кельме ведтне ютыть ловомка тармодейкань пачк, толоськак теке кинть ютасы. Ялатеке ловозенть коряс ламонь знярт сави пандомс. Музгордть-иля –– лемезэть кандозь конёвсонть цётонть теке эряви «мадстемс». Лиякс, лангозонзо «велькске» карми оймамо. Аволь умок сыргинь нинь марто эрямонок кисэ ярмаконь тевенть якавтомо. Ансяк эскельдинь поровтонть трокс, вейсэнь кудыкеле вастовинь шабран марто. Келезэ лавшосто поводезь, ламонть, мезесь кирдемаль, сеедьстэ пургазь пургасы оляв. Амзорк монь кавалалдо, сеске мусь мезде кортамс:
–– Ков таго, Митёк, чият? Ванан, кискадояк ламо кравтат.
Кедем венстия, мартонзо кортамонтькак кирдия:
–– Тевть, тевть, сави…
–– Косто, каня, зняро тевтнеде таргсят? Монь койсэ, течи котоцеде лисят, тонсь мерекшнить, оймсема шкат…
Укставинь, седей алксом токшия, мелензэ вития:
–– Анокстасть тень шожда шка! Кенеринь пандомо вейкенть кис, кудов сынь –– тесэ колмо лия конёвт учить эйсэнь, –– ледстямодонть рунгован кельме срадсь.
«Ильтницям», пыхадемканзо кирвазтезь, прок а чарькодезь варштась сельмезэнь, чирьстэ пейдезевсь: 
–– Мы-хы, мезекс зняро ярмашкетнеде сайнят лиянь кедьстэ?
Видькстан, покордавинь кирьгасанонь якстерьгадомас, вановтомгак амазылгадсь.
–– Пазось ванстымим: киньгак кедьстэ эзинь сайне, а саянгак, ––  кежень а невтемга пезнавтынь сельмень котазон.
Тона пря невти –– малав эзь чарькоде, седеяк пек лоштимим:
–– Ве ёнга эйдинеть-пакшинеть «видить», ней кисэст кедьстэть пандовтыть?
Парынестэ налкставсь тень смусттеме лакштордомась, видьстэ цяпадиньгак:
–– Кодат пакшат, сынтеместкак тамашатнеде пря велькска. Тонсь содат: толонть кис пандт, лембенть питнензэ, келя, колмоксть кепедьсызь уштома сы шкасто. Ней кизэсь умок чалгась мода лангс, кудонь кирдийтне яла та-кодат асатыкст мукшныть –– пандовтыть лембенть кис, куш эйзюрков песэ лоткасть уштомадо. Тунь чаракавтымизь… –– турван кевкстема тешксэкс мендявсть, путт-сайть, теке авардемадо икеле.
Эзимим кадо ёмамо кортый ялгам, мик лавтовс пехадимим, турвапесэ «цётмаронзо» киштевтезь, «валакавтызе» ёжом:
–– Вай, муить мезень кис ризнэмс, тон тейть монь кондя… Содат, минек чоподасто чоподас важодить невтемапеленек, нись, а кенери кодамояк нулазо рудазкадомо, седе курок муськема дырныгайканть нолдасы. Ва-ва сундерькске таргави, минек весе толтнэ кирвазтневить, мадемазонок палыть; шлятано ведь галакс, мельга-мельцек, педсек-педсек, сеяк эрьва чистэ. Кода тоньгак, весеменек нолдазь-ютавтозь ловомкань пачк, пандозь весемезэ колмо синдень трёшниккеть пандан. Седе ламонть вана судост алга ютавтса, –– а мазыйстэ сюлмазь суртнэ аламос «киштсть» сельмень икеле. –– А чарькодят, мекс те истя?
Мон аштинь эйсэ вельтязь ологакс, мильк-мильк кепсинь лавтовон.
Тонавтыцям овсе прядо «кассь» корязон, кецямонь толтнэ эрьва кодамо тюссо кивчкаесть сельмесэнзэ.
–– А-а, то-та, эрямонь ёнкстнэнь, маряви, малавгак а содасыть… Кодаяк совак, тонавттан, –– алясь кенерекшнесь кедензэяк венстеме, нать, шкам ванстыксэлизе, ильтиксэлимим.
Монь пряпотс мерят оргат каясть, весе удемень сыргасть-чадозевсть: мелем ульнесь нейке габордамс вакссон эрицянть «превкудонзо», эрь, юты шкась, стувтови алтамозо, таго секе нурдотнес кадован. Ней монсь ноцк сонзэ ожанть, азоронзо вечкиця кискинекс ванан сельмезэнзэ, човине вайгельсэ энялдан:
–– Михал, ульть оякс, тонавтомак нейке. Истяк, секень вант, ярмаксо а лисеван весементь кис пандозь.
Тона таго кавто прядо мондень «сэрейгадсь», сонсь кода-бути мелень трокс пыхадема пенть сурпесэ парцадизе кузтематнень пелев, кенерепакарде кундазь, ускимим мельганзо:
–– Адя эно…
Пенть эзизе ёвта, паряк, «нужа» валось менстезель. Тень кисэяк сюк тензэ, тагояк апарос паневлимим. Паникудозонзо понгозь, азорось нолгарь тякань тонавтыцякс, валонзо таркава кеместэ путнезь, уставась превень максомо:
–– Вант лембе веденть, кельментькак ловомкатнень лангс. Весть варштазь мезеяк редяви теть?
Пиже вазнэкс аволян прясон, седеяк кемевтемга кепсян лавтовон. 
–– Истя, истя, апкаж судоват… –– сонсь нейке тонгизе кедензэ суликасо вельтязь «оскиненть» алов, таргась лапужа пелькске, нерьгстызе судозон: –– Содасак, те мезе?
–– Угу… –– кемевтия: зярс чаволь прям те тевсэнть.
–– То-та, –– таго ёвтазель вечкевикс валось. –– Педсиця кшнись улияк. Ват, мон сонзэ ёлодьса а неявиця таркас, чарынетне кельмезь кельмить –– шляк-пулькак топодемас, трёшникак а касы тень кис. Весементь теке ладсо онкстян, натой сэнь толонтькак стякодо пултан… Истяня, оя, тонавтнек, зярс мартон парсте эрят. Мезть, те кансёро, кснавнесь лиясо… Бути эряви, мон одовгак кармавтсынь велямо чарынетнень. Хи-хи-хи, мейле сынь монень кармить пандомо эрямо таркам кирдеманть кис. Истямонть теемась, нама, седе стака, чарькодян, тонеть куроксто а сёлгови тезэ, –– Михал кавксть гонговтызе прячирензэ. –– Эно се содамскак а эряви тонеть. Алкукс, мелеть карми, пшкадть, лездан. Ансяк тень кис пандомс сави. Шабрацек-рядсек эрязь, ламо а вешан. Ней чарькодить?
Меельце кевкстемась кецявтымим, мик потстон шождасто нолдыя коштонть. Арсинка тынсь, зяроксть юхадинь прясон, ловт, эрьва валонзо каршо, ней весе кирьгасанон чувтомсть. Седе тов вайгелем эзия максне, каштмолезь венстия кедем, дуборсо ношкстынь кенкшка, удаловгак эзинь варшта –– аволимим лоткавто одс.
Пандома таркантень неке сёлмотнень лангсо ливтинь. Бизаксыя псилгадозь прям, мерян, аламодо ёжиян, чамам аравтыя вальминес, икеле «превъюдмазон» пештязь мельтнень ушодынь чамдомо:
–– Малавикскем, ванодо, монь невтематнень коряс вана зяро пандомаль, тынк конёвтнесэ кавксть седе ламо сёрмадозь. Те кода истя лиссь? –– прям пурдавсь кершев –– лия вальминетневаяк текеде кевкстнесть.
Лангозон ваныця од авась морькстынзе-пуворинзе тустосто артозь турванзо, сёрмадомапелензэ нерьгстнизе ве ёнов, теке стяконь тевде яволявтсь: 
–– Фи-и, муить, леляй, мезень кис мелявтомс, улевлитькак ськамот, не-е-ей весе масторось текеньсэ «сэреди». Шкатне полавтовсть, аволь икеленсетне: веденть валылинек эрькесэ, толонть пултылинек чинек-венек. Саты, судопряс чапома: ней эрьва байгенть, эрьва сяткиненть-кивчкадеманть питнезэ ули. 
Эзинь арсе потамо, прям кадовсь таркасонзо, валтнэньгак, койсэнь, а чавот муинь. Тень теемстэ вить пильгемгак кепедия, бажинь аваломанентень седе маласо улемс, чарькодицянь понасэльгесэ кортан: 
–– Дык мон секс эрьва козо ловомкат путнинь –– козоньгак велькска  байге, кивчкадема а ёмавтомс. Секс лисськак: эсень –– тёжа кавтосядт ковозонзо, тынк –– сядовтомо колмо… тёжатнеде, –– монсень сёрмадовкстнэнь таго нерьгстыксэлинь икелензэ.
–– Арась, арась, леляй, ваномояк а карман. Тон  вейкеде,  нать, а содат –– эсенк ловоматнеде башка, эрьва кудонть каськасо путнезь-аравтнезь вейсэнь ловомкат, конатнестэ ванкшновить весе ютавтовкстнэ: веднек, лембенек, толнэк, –– лакштяинзе авась валонзо, монь велькска ванозь.
Маряса, превень човоргадомо кармасть, вийтне эль кадсамизь, кепедезь пильгентькак савсь одов нолдамс –– прям туевсь суликастонть, монсь, нама, эзинь сезеве таркастон, кой-мезенть превсэнь шолдорязь, кадык аймельгадозь, ялатеке кевкстия:
–– А мекс вейсэнь ловомкатнень монсетнень марто човорятадо?
–– Секс! Содат, зяро кудосонк а пандыцят: кона симиця, кона косояк Московсо эри-важоди, лиясь кодаткак кекшнема тевть путли. Ват, сынст апандовкстнэнь лиятнень ланга савитькак явшемс! –– «артозь някась» истя пизякадсь, арсинь, икелензэ аштиця вишка горобиинесь чамазон кирнявты. 
Седеяк удалов туевсь прям, монсь кекшинь икельдензэ, ве ёндо ванозь,  пшкадемаяк вельмевтинь: 
–– Ага, мекс монень сынст пелькстнэнь пандтнемс, моледе тенст, габоринк сиведе, тармодинк кода эряви –– саинк кедьстэст ярмактнень.
Чачонь коряс неявсь, мазыйкась аламос оймась, кортамозояк чевтемгадсь, мизолксонь кондямо натой ютась турвапеванзо:
–– Шабрацек, паряк, алонк-велькссэнк сынь эрить, совадо –– кармавтынк. Минек эсенекак тевенек кирьгава, ней ансяк кадовсь кудотнева яксемс… –– Аламос арсемадо мейле поладсь: –– Леляй, монь койсэ, саты мартот чаво веденть пивтемпарьсэ пивтемс, оно, мельгат кавто сырькайнеть стясть, нолдыть…
Ней эзинь потавтово, чожк удалов эзинь тее, вальминенть алга чавозь лавсинесь натой чикордозевсь кедень лепштямодонть –– мелем ульнесь пес чарькодемс весементь. Нардыя конястон ливезенть, од кевкстема каинь:
–– Сазоркам, эно ёвтык, кить а пандыцятне, куш вейкешка, мейле, паряк, седеем петеви.
Тейтерьавась нежедизе чамаумарензэ кедьсэ, сельмечирькензэ коняс кепедезь, аволязевсь прясонзо:
–– Ох-ах, ормазкавтсамак, леляй… Сестэ кунсолок… Тонь эрямо таркась комсьветееце?
–– Истя-а… –– кирдия валонзо.
–– Ват, ней вансынек, –– мазыйкась нерензэ венстизе «превейка» вальминес, колмоксть лепштизе песэ плаштиненть. –– Шабрасот комсьнилеецесь. Азорозо Конопаткин Михаил Егорович. Со-о-он а ведь, а тол, а сэнь тол а ютавтни. Ней арсек, кода минь сонзэ пельде сайтяно ярмакт, бути невтемапельсэнзэ ванькс «клендерть» аштить. Нейке каи яволявкс ков эряви, минек велькска целковоенек арасть покордамонзо кис пандомс. Истя вана, леляй…
Ней мон пес «иредстезелинь», пупорь-пупорь айгевинь ве пелев, сеске эзинь сыргавояк. Сырькайтнестэ вейкесь, кисэнь тандадозь, кундымим пекенучк, шомкаезь ёвтась оймавтыця валт:
–– Вай, чорам, мезе мартот?..  
–– Сюк, сюк, юты ва… –– аволдынь кедьсэ, ноцковтнинь оршамопелень пулотнень, мезеньгак апак пандо седе курок менинь оляв.
Менелев варштазь, чарькодинь: пертьпелькссэнть мезеяк эзь полавтово, весемесь кадовсь таркаванзо. Лисни, а мезть ульнесь нарьгамс  эсень лангсо ки соды мезень кувалт. Лиядонть ней апак арсе, вейкенть сёлгия превезэнь: сень, мезде понгавтнесь пилеван Михал. Лисни, сон мельспарот явавтни –– мон кисэнзэ весементь пандан? Савтыксэлинь лангозонзо кежень, кирдия прям, ловия, а мезень кис. Эдь ушлойчисэ сон тень теизе, аволь визьксэнь апак сода таргинзе ярмакон зепестэнь. Шнамс эряви тень кис сонзэ.
Сынь кудов, ним нейке редизе полавксонть, сэтьместэ-парсте аштезь судалонзо полонявинь.
–– Пандыть? –– васень валозоль.
Видьстэ меремс, сеске эзия чарькоде.
–– Мезенть? –– савсь кевкстемс.
–– Мезенть пандыксэлик, сень! –– аламодо лаказевсь.
–– А-а, сень… –– пачкодсь прязон, монсень кукужось теке сонсь сюлмавсь, чаравтния коштсонть: –– Вана судост алга!
Ним таймазкадсь, рунгонзо лепштизе ужос, сельмензэ лыйк-лыйк ланган, аймельгадозь ёртсь:
–– Мезе мартот?
–– Иля пеле, эсь превсан. Ансяк тагояк текень ёвтаса: тютю судоваст –– аволь пандовкст! Сынь истя –– миньгак кияваст… –– атякшчим невтнян.
–– Ара-а-ась, ванан, а тов пурдавить, кортат а сень… –– аволи прясонзо Мотям.
–– Оймавт, весе се, –– капшинь весементь кайсемс-путнемс «лавсине» ланга, превс пачтямга поладынь: –– Тон содат, мекс кавто питнеть пандовтыть?.. Нэ-э-э, ванса, а содат. Тевесь оно мейсэ: минек пельде «нарыть» лиятнень кисэяк, кинень, меремс, а мейсэ «полалемс варятнень»; симицятненьгак идетяно. Нетнеде башка, улить дока ломанть, кить седеяк ёроковт. Саик шабранок, Михалонь, содат, сон мезть тейни: весе ловомканзо алга понгавтни педиця кшнить, конат кирдитькак невтемапеленть потсо чарынетнень, секс сынь свал невтить «клендернеть». Лисни истя: неть ломантне мезеяк а ютавтнить –– пандовксосткак знярт… Ней монгак превеян, сынст кондя теян. Кадык учнить пельденек «идевкст».
Ним сырк-сарк рунгонзо, эскельдясь ёжозон, саимим кедте, энялдозевсь:
–– Адя иля эцне ков а эряви, пекставтсак прят. Фатить манчемазот, аволь ськамот, весе кудонть кис кармавттадызь пандомо.
–– Кода-а-ат… –– каштансто ёртынь. –– Мон а сондензэ чавола, –– аволдынь Михалмезень пелев.
–– Вант, вант, кармавтсамак кошксень усксеме теть, ансяк ков… –– Мотям, маряви, чевтечинзэ невтизе неть валтнэнь трокс.
Монгак эсень ладсо чарькодия мелявксонзо, нейке чийнинь  микшнема кудов, раминь педсиця кшни пелькскеть, аравтнинь кува эряви. Ать, ней вана мезе неян: кирвазтян сэнь тол –– невтемасонть «клендертне» мильк а теить; пси ведь валан –– «клендернетне» теке тертязь…  
Ковонть ютавтынек, мху, миненек а мезень кис пандомскак. Ним пильге сур лангсо перькан яки, лангстон сэльгинеть-чернеть пувси, лови эйсэнь ки соды кодамо превеекс. Эно кода, азёка, зяро муськи, пиди-пани, ведьсэнть пулькатано-болдорятано –– весемесь стякодо. Кадык Сидоровт-Петровт пандыть кисэнек, минь ушлойтяно…

ОДОНЬ ВЕШНИЦЯ

Ламот эрить масторсонок кода маштыть. Сеедьстэ марят: вирень койтнень коряс лыкама те пингесэнть, тентеме кучкорема пелькскекс куломазот кадоват. Кемевиксстэ ёвтазь, ансяк аволь монь кондятнэнь туртов. Лябирькай нумолодояк пелицян, сы тень кодамояк конёвне, сееленть ладсо киринекс анокан  пурнавомс, прянек-пильгенек кекшемс, ковгак а варштамс, кона ёновгак а молемс. Пуярмомгак соракады, нейке кармавлинь вандынень кошксень костямо, юдминень пурнамо –– кедень лыкавтовольтькак. Прям эрьва кода ладсян-кортан: стяко, кодаяк а паневи эйстэнь «нумолонь ормась». Салава, кекшнезь ладсо течис эскелян эрямованть. Умок весемесь налкставсь тень. Содавлинь, кода менемс превень човоргадомастонть, апак манче ёвтаса: весе ули-паростон седе покш пельксэнть апак тарде, седеень апак сэредсте максовлия тень кис. Чоп арсекшнян, веть а удсян, текеде мелявтан. 
Кемтядо, весть валске ёнов кецявтымим сазь мелесь. Каподинь эйзэнзэ, нинть сэтьме удоманзояк сезия: тесьмадия лавтовс, салава кортан пилезэнзэ. 
–– Эрь, паряк, кунсолосамак?
–– Мезесь таго а тонь ладсо? –– «пиципалакссонзо» риштязелинь.
Васня толом мадеме кармакшнось, валонгак эль кенеринь пулодост кундамо –– сюлминь:
–– Иля кайсе кургован онкстть, макст мелем ёвтамс, лия шкасто, арсян, одс а сыргавтови.
Маряви, удоманзо пес явавтыя. Кургонзо кавксть автизе, потстонзо коштонть нолдызе, кирдизе мелем: 
–– Ёвтык, мезенть ёвтавлик.
Эськан кецнинь –– ломанькс ловимим. Кедемгак тонгия прялонзо, сонензэяк мельспаро теиксэлинь. Ага, маряса, оймевием пачкодсь тензэ, чаманзо мик нежедизе мештезэнь, каштмоли.
Кундыя шканть, «сёлмон» витевсть, апак лотксе уставинь превсэ кенерезенть чудевтеме:
–– Содасак минек велесэ Акулинькань кудынензэ?..
–– Мейле мезе? –– аламос лоткавтозелинь.
–– Тельня микшнесть эйсэнзэ. Бути кияк эзизе рама, паряк, минь сайсынек? Модаяк аволь аламо перьканзо, эмежть-мезть озавттано. Кизэнек карматано ютавтнеме тосо. Оно, тон колмо ковт оймсекшнят, монгак шка муян-сезян теньс, урныгайкинесэнек видьстэ-видьстэ колоньгемень пелькскес пачкодян… Эрямоно-ок… вана кодамо ули! –– стявтозь пелькась седеяк кемекстызе кецямом. Монсь эсень мельс туинь.
Ниськак седе малав айгсь, чарькодинь, кунсолось эйсэнь. Валон кувать апак кирде, капшинь пес панжомс валдо эрямонок:
–– Кудынесь кадык а покш, тень кис оля таркасо ашти, кавто ёнганзо пиже нарось сёлмокс срадсь: тунда вазнэ рамак –– сёксентень сывель карми. Те омбоце паро ёнксось. Колмоцесь оно мейсэ: седейризкстнэнь стувтсынек, карматано ансяк эсенек кис пандокс аштеме, лия мелявкстнэнь-безарькстнэнь тунь нардасынек… Мезе, кемат? –– чевтестэ кевкстинь.
–– Кемеманть мекс а кемемс, ансяк васня кудынеть-пиринеть рамамат; питненть мендиндерясызь, весе аравтозеть калады. Арсян, теньстэ ушодома, лиясь –– мельга молиця…
Эзинь кеждя, тень марязь, кундыя аваломанем валтнэстэ се «сэльгиненть» –– сон кирдизе мелем.
Пильге лангс стинь парсте удовозь атякшокс. «Толган» витезь-петезь, седе курок чиинь ёрвалдомо, теке шкастонть пес ямксыя оймень моравтыця эсь меленть. Пупставинь сеньс, мекс течике а уставамс тевенек. Превс сазенть кемекстамга, серьгединь кенкш чирева: 
–– Лёса, монь койсэ, ярсамодо мейле сыргамаяк велев! Мезть шканть  таргсемс, секень вант, кияк икельдясамизь.
–– Содазь, эрьва мезть эрсить… Вант, бути прят ловат виде ки лангсо аштицякс –– адя ардтано; истяк мезеяк а содави, эсенек сельмесэ весементь неема… –– каршо кортась Лёса, сонсь вакскан ютась шлямо тарканть потс, ушодсь прянзо анокстамо. 
Ёжом истямо пароль, теке эй ведьс чопавтомадо мейле лембе пачалгос озавтымизь, кочкарян пес та-кодамо а ёвтавикс тансть валгсь, мик мурнозь якинь паникудованть, учинь азораванть.   
Сонсь Акулинька ветешка иеть кода тоначисэль, эсензэ эйкакшонзо арасельть, сыре тейтерекс кулоськак. Кудонзо микшнесть Пизёлынькат –– раськень ломанензэ. Кецнинь, кияк эзизе сае: келя, ваныцят зярыя сакшность, ве ёндояк, ансяк кедть семс эзть чаво. Содазь, ламот вешнесть покш горницят-нупальть, колмошка-нилешка эйстэст улест. Тесэ весемезэ кудыкелькс, уштомикелькс, икельце кудо; ве ёно мацтке, удалонзо –– кардыне. Мезть сэмедекшнемс велькска арсемат, миненек туи, питнеськак зепенек коряс аравтозель –– комсь тёжат весемезэ. Секе чистэнть конёвонь тевтнень якавтынек; минь венстинек ярмактнень, сынь тенек ––  панжоматнень. Шканок ванстомга нейке кундынек тевс. Кудонть перька пурназь-тенсезь шукшонть кандтнинек леев, пирявксонть витинек кува эряви; Лёса шлинзе киякстнэнь –– од эрямо тарканок мазылгадсь, минсь пря велькска мельспаросолинек. Ошовгак эзинек туе, кадовинек омбоце чис –– ней мезе, киненьгак а эряви энялдомс лоткамонь коряс, ужось эсенек: ярсак мезе муят, удок зярос удоват. Венек ютась –– эзь марявояк, вестькак апак сыргозе… Ним –– коштка ливтни, пильгензэ модас а токить. Монень сонзэ кувалткак паро: ванта, кода савтовсь тензэ. Кува якан, кедть ёзан, мерян, эрь, аля дык аля мон. Пей алов кой-мезенть путозь, лисинь кудонок икелев, бажинь муемс кадовикс асатыкстнэнь. Ага, аламодо ве пеле овсе паро умарь чувтонть кекшизе сыре пельскоське пой. «Течике сявордома, –– арсян, –– васняяк,  андыця чувтонтень олячи а максы, теяк, пувиндеряй давол варма, секень учнек, правтсы кудонть пелев, толонь максыця уськетнень раздесынзе». Молинь малас, модасто саезь тёкшкес ванкшнан эйсэнзэ, ладсян, кода-мейсэ сонзэ керямс. Прям дигакс верьга кайсян.
–– Мезе тозо ёмавтыть? –– зэрькадсь удалон.
Эчке вайгелесь тандавтымим, варштынь пшкадицянть пелев. Аламос абунгавтозелинь, секс ломанесь сеске эзь содавояк. Ледстнинь-петинь, токась превезэнь.
–– Ба-а, Витя, тон? –– венстия кедем.
Те ульнесь Полушкань меельце цёраст. Мондень котошка иеде од,  важоди косо-бути Рязаньсэ, кизэнзэ ютавтни тетянзо-аванзо кудосонть, кона ашти аволь васоло.
–– Мон ванан, омбоце чи а содавикс ломань тия паки, ужо, мерян, варштангак. Аволь рамик? –– вейкестэ омбоцес кирнявтсь инжем.
–– Койсэнь, истя, –– юхадия прям.
–– Паро тев теить, ансяк кодамо илязо уле кудось, сон вечки азоронь кедть, а ванстсак-нолдасак, курок макшокс тееви. Тон вана мезе ушодкссо тейть: перька весе чавик лазсо, артык, кудопрясо кшнистэнть чемененть ибзэрик, парынестэ ванськавтык ды артык. Тентеме курок варии, пиземетне сэрьс наксавтсызь. Кузтемпеть нейке, течике витик, несыть,  лазтнэ а вейкетьстэ аштить, нить пупсты, пильгензэ синдьсы.
Тонавтоматне поцерьсэ плестяевсть монь лемс. Паряк, седе товгак каштмолезь кунсоловлинь, меельце валонзо тандавтымизь, те псинть пачк  лавсадиньгак каршо:
–– Вай, Витя, коськелда кельпрязот, истят кортат…
Тона эзь кеждя, лишмекс и-гы-гы теезь, овсе истякодонть седе тов поладсь:
–– Дэ-эк, кие, мерят, тонь нись?
–– Сон а эсенек, ве ёндонь, мик Саратов алдо, тон эзик некшне, койсэнь. Дык эсеть мартояк кеменьшка иеть эзинек вастневе, –– истя арсинь туемс те кортамостонть.
Кодат тосо, «мелем ваныцясь» седеяк оргакстась, котапрям эль тапасы –– овсе пилес тень корты:
–– Мезе, угориить, каня косто ускик, эсенек веленсетнестэ корязот эзить муе? Ледстнеса, Пулай Машань колмошка иеть кутморить, весе арсесть,  ведьсэ а явовтадо. Минь, чаво принеть, мельганк салава ванкшнынек, кода тынь палсиде, эрявкшнось эдь сестэ стяко шканок салсевтемс. И-и-эх, тунгуз…
Улевель кияк лия таркасон, кеман, кода эряви пакштядевлизе валонзо кис турва ланга, мон, ансяк мыхынь ёвтазь, бажинь лоткавтомонзо: марясы «моравтоманзо» нись, невти тень Машань палсемат. Текень кис габордыя сонзэ ожадо, уския ве ёнов, ветия сельмень карыця поентень, кода ламонь содыцянть кевкстнян:
–– Витя, мезе мерят вана те чувтонть коряс? Мон керявлия сонзэ, ансяк а содан, кона ёнов пры: витев –– кудось токави, кершев –– пирявтонть ямксасы; умарь чувтонть пелев –– чачк лазсы… –– учозь варштынь сельмезэнзэ.
–– Э-э, брат, иля арсеяк токшемензэ. Содат, од койтнень коряс, эрьва чувтось, куракшкесь ванстови масторсонть; эсь олясо терявтат мезеяк синдемс-керямс, пингес теть а пандови. М-м, монь койсэ, сонзэ кис ведьгеменьшка тёжатнеде ваткинь, ловик, зярс сави лутнемс тонь пельде тенст.
«Вачкодемась» одс ёжиявтымим, алкуксчинь услойсэ арсезевинь, нейке эрявиксэсь валовсь тень:
–– Кодат тёжат кисэнзэ; васняяк –– сон а таркасонзо, омбоцесь –– пельснаксарька, виев варма пуви, сонсь пры, сестэ зыяноськак аволь налкшкень карми, –– истя талнан, сывелемгак соракадсь.  
–– А-а, пелят, начит, мезе теть теема васняяк… ага –– страховама кудот-парот, меремс, иес кодаяк ведьгемень тёжадо. Мейле кадык сяворькшни поеть, тень кис кавксть седе ламо пандыть теть, –– сурт менчи, лови Витя.
–– Ух-вах, –– кожовтокс кургом велявтсь, –– косто знярось саема, теде башка, кисэнзэ колмоксть седе аламо пандынь, то-о-он… –– потмозон оймем эзь кельге, каштмолезевинь.
–– Сестэ мольть буев, муик пертьпельксэнь ванстыцянь курмонть, сёрмадт яволявкс, тосо сонзэ ванкшносызь, шкань ютазь ёвтасызь мелест, паряк, тарго ютко учомс сави.
–– Стякодо? –– оймавтыксэлия прям.
–– Ага, стякодо теть… ней те питнесэнть каткаськак  а  левксыякшны, –– цяхи тонавтыцям.
–– Сестэ… ламо?
–– А содан, эзинь пачколе истямос… –– ёвтызе мелензэ Витя, сонсь,  кинть ёнов варштазь, ёртовсь ваксстон, кедензэ икелев венстезь, сеери: –– Ва, оно, оно кие соды, лелязо самай се курмосонть прявтонь полавтыця!
Варштынь невтезенть ёнов. Алкукс, верде валгсь колоньгемень ветешка иесэ цёра, кедьпесэнзэ канст лыйнесь. Молевксэзэ аволь кеметнедель: удомазо эзь явакшно, эли, паряк, исенсесь зярс чапавтнесь эйсэнзэ. Малазонок пачкодемстэнзэ Витя пшкадсь:
–– Санёк, пурдака тей, кевкстемс эряват.
–– Тестэяк марян… Бусонтень капшан, –– нурькинель пандовксось.
–– Кенерят, а васов кадовсь молемс теть, –– керязь керизе а кунсолыцянть мелензэ «идицям» ды сюлмась: –– Оно вант, ломанесь кевкстевлинзить… Шаштт.
Цёраломанесь нузялдозь-пупстневезь сась ваксозонок, шумбракстнесь. Мон варштынь лангозонзо, нама, салава, содыксэлия, эзь содаво. Ульнесь мезе-бути эйсэнзэ Васёнынькань понасэльгестэ. Эзинь карма кевкстнеме, сельмень сялгинь Витянь лангс, учан. Монь чарькодезь, тона уставась кортамо:
–– Вана кодамо тевесь, ломанентень эряви менстемс пирезэ те чувтодонть; кода содат, те тевесь эсь олясо а тейневи, пшкадема тов, косо тынк Яша важоди, сынь ёвтытькак, кода улемс, мезть тейнемс. Лездат?
Кунсолыцянть пилензэяк стясть, натой турванзо нолсинзе, сельместэнзэ бутрась ёмась, толонь цянавнеть эйсэст киштезевсть, моразь моразевсь:
–– Мекс а лездамс, буес пачкодезь, варштан лелянень, весементь теке ой ланга ютавтсынек… 
–– Питнест кодат, каня? –– таго велявтынь умонь кевкстемазон.
–– А-а, те мезеяк, эйстэст кавто: бути нейке кевкстеманть лаксесызь, вейке питнесь, мейленень ванномс кадсызь –– лия. Кода арсетядо тынсь, течике эряви каршо вал, паряк, а капшавтома?
Кемевиксстэ кортамось, содазь-маштозь валтнэнь пуворямось пряпотсон давол тейсть, весе мелявкстнэ нардавсть-тусть.
–– Питненть коряс а аштян… Зяро вешеви? Яволявксонтькак нейке бизакстаса, –– ве пильгем кенерекшнинь аравтомо кудонть ёнов.
–– Ярмактне, ярмактне… –– арсезевсь Санёк, –– зярс кавтошка тёжатне сатыть, мейле, кода ары тевесь… Яволявкст а мезекс сёрмалемскак, эсенек ломаненть туртов истякак тейсызь… Нетнень вана нейке, –– чевель-чевель тейсть кортыцянть суронзо.
Фатинь, кода од оясь ютась «тыньстэ» «тонс», –– эзинь сае кеж, кадык, ловимим эсест ломанекс, теяк паро. Седе тов эзинь сыргаво, мелезэнь ледсь: меште зепесэнь колмошка тёжат тонгозельть, кавтотнень явозь, венстинь «идицянтень», мельспарос совазь, изницякс варштынь поенть тёкшос, мейле шумбрат-парт арсинь лопинетнень саицянтень. Се ледстизе кинзэ-янонзо, юхсо кедьсэнзэ аволдазь, капшазевсь ков молиль.
–– Во, неик, тон седе сеедьстэ пшкалек монень, весе превень човоргавтнемат нейке витьсынь –– цыганавас иля яка, –– валонзо вачкоезь вачкоинзе Витя, ёзызе кутьмере алксонзо, теке ансяк ледстязенть ёвтызе: –– Эх, тевем эзия прядо, эно ульть, –– кедензэяк апак венсте ношкстась кудов.
Ськамон кадовозь, полгарень одс пезнавтынь чувтонтень, эськан аравтнинь, кода течике буестэ пачтить тень: нейке ёзмодик поенть. Паряк, истямо тевс чарькодицят кучить тосто, сынь тейсызьгак те тевенть.
–– Аволь письмарнэнь кудыне чавовлить тёкшонтень? –– апак учо каятотсь удалон. 
Аламодо мик ве ёнов чалгавинь, пурдыя прям –– кевкстицям ульнесь Панинькань Сега. Сон монь иень, ламо шка савсь тенек ве ульцява чийнемс. Сега пингензэ печтясь велесэ. Корштамонть, келя, вечксы, нейгак эйстэнзэ качадсь чапамо чине. 
Талакадомам редязь, пейдезевсь. Шумбракстнинек. Эзинь кенере валонь кочкамо, сонсь сюлмась:
 –– Пачкодсь, пачкодсь монь пилескак –– рамик те кудонть. Мху, паро… зярдо прям сэредеме карми, кеман, надобиядонть муят тень. А?.. 
Сэксэв ве кедесь лавцк «ояксчинзэ» невтизе, мезденть пандыненть алов эль эзинь пупордя; шкастонзо кенеринь каподеме ожазонзо, вития рунгом. Мурнемензэ эзинь карма, содазь, а ён улевель: ломанесь ансяк-ансяк сась ваксозон, мон истя беряньстэ теян мартонзо.
Тень мезекскак апак лово, Сега кургонь келес пейдезевсь, мусь лия валт:  
–– Валгомсто сельмезэнь каявсь, кить-бути перькат чарасть. Мезе, сыньгак истямонть вешсть? –– сурпрясо плесть кирьгапакшонзо. –– Эно теяк виде –– эряви «шлямс» рамавксот, те эдь аволь пенге берема, оно, кудо…
Педсеманзо апак «сюпалгавтне», бажинь седе курок сезевемс те инжедентькак:
–– Арась, вейке койдень тувтал сардокс пезнакшнось оймезэнь, ней, койсэнь, сон ули витезь, –– сэтьместэ ёвтынь.
–– Эрь, эрь, мезень тувтал? –– Сега вановтонзо ютавтнизе пертьпельга, мезеяк апак редя, кода-бути нусмакадозь яволявтсь: –– Кодаткак зыянонь кандыця челькинеть эзинь нее.
–– Васолга иля ванкшно, вана сон –– поесь, кона а течи-ванды сявори, лондавтсы-сезьсы мезенекак, –– нуваргадынь.
Сега эзимим кадо талномазон ваямо, ушлой каткинекс нардызе судо алксонзо, пургимим палыця вановтсонзо; исень чиденть мейле кадовозеськак нардавсь чамастонзо. 
–– Кодамо олякстома, мерят, муить? –– марявсь, мик кончтась тень.
–– Оно, а содан, кинь алясь, лемезэ Саня, кавто покш лопат максынь тензэ, алтась, течике керямс… –– прям юх-юх чувтонть ёнов. –– Келя, лелязо самай тосо важоди, косо теньс чарькодить, мерить а эрявикс наксарькатнень керямс.
–– Те мезе, тон кавто тёжат сонензэ максыть?! –– серьгедевсь Сега, суронзо ваясть путлязь черензэ потс. –– Мда-а, муить кинень кемемс. Тон содат, зяронь те алюхась «карсесь»? Ней кекшнезь якси велеванть. Манчи весенень –– лелязо эрьва мейсэ лезды. Тона тетянстэнь-аванстэнь кувалманзо а сакшныяк, визькс тензэ. Ай, стувтыя ёвтамс, те Пакинькань Васёнонь цёразо… монденьгак ламо леки… Э-э-эх, муить… –– кортыцянть судозо таго нолдавсь.
Видькстан, валдонзо сэрьс чувтоминь, кеденьгак новольсть, модас чавозь ологакс аштинь; прям идемга маштынь кой-мезенть ёвтамояк:
–– А монсь, Полушкань Витя тонгизе тень, шнызе.
Сега чарькодсь, кинь ледстия, вановтсо муизе кудонзо, пейдемадонть чамазо чирьгадсь:
–– Ху-ху-ху… те Витёконть курок пильгензэ янгасызь весень тонавтоманзо марто. Тон вант, седе тов кудот маласкак иляк нолдтне, аволь кунсоломс сонзэ: чаво прякс тейтянзат, понкстомо кадтанзат.
Вай, истямо ёжосолинь, куш нейке лажакадт сеянь сельведьсэ, эль марявозь мотордан:
–– Те мезе, ней а ярмакт, а чувтонь правтомка пельдензэ?..
–– Стувтыть… бути ансяк кискасо вешнемензэ туят, вальмалгат ютамсто чиньзельть а несак, –– «витизе» мелявксом Сега, мейле фатязь-чарькодезь ёртсь: –– Эх-ха, омбоценть кис иля мелявто, течи тень эрявсь  молемс станов, кой-кодамо тев мерекшнесть топавтомс –– эрьва кува ёртнезь кшнитнень оровтс пурнамальть. Се мезеяк, а наксады, тонсенть нейке кравтсынек… Кавто суликат путат –– чикуншкас тевенть прядса, кодаткак меремат та-косто иля учне.
Соракавтыя рунгом, теке лангстон сталмонть ёртыксэлия, аволдынь прясо, мик энялдомань сувне марявсь вайгельсэнь:
–– Инескеть, Сега, теик… муян.
Я, валпень апак учнеяк, оясь одов веревпандт ношкстась; эзинь чарькоде, мезе лиссь мартонзо. Пупстнезь-тоцкаезь совинь од кудозон, нинтень прянь апак невтне, ютынь кудыкелькскентень, карминь пирявкстнэнь ванкшномо: редязь варинетнень-лазкскетнень снартнинь потомдамс нулынесэ. Колазь ёжось эзь максо парсте теемс тевенть, кедень сорность, секскак эцема пельксэсь секе тев орголесь ве ёнов.
Ве шкане кунсолозевинь, маряса: пирестэ жик-жик, жик-жик кайсети. Мезе, мерян, аволь чей идемевсень чувтось кармась чиремеме? Чиезь кирнявтынь ульцяв, варштынь поенть пелев: вай, прясонзо Сега кукокс озадо, пили тёкшкенть.
–– Тон мекс эзить ёвтаяк –– одов сыть? –– кевкстнян алдо.
–– Мезть шкат сезнемс, бути питнесь аравтозь, –– пейдезевсь Сега, тевензэ эзизе кадо. –– Тон оно мезе, васов иля тукшно, ва пелензэ изняса, кадовиксэнть комельга кавонек пилясынек. Иля пеле, се песь ковгак а саты, мезетькак а ямксасы. Зярс эно азё маласто, тарадось а кевксттянзат, кода леметь, –– цяхась алюхась. 
Алкукскак, курок тевесь прядозель, весемезэ кавто суликат мелявксом витизь. Ней пирем олясоль, умарь чувтоськак неизе чинть.
Теде мейле монсь а весть макснинь эстень кевкстема: муинь-арась седейризкстэме, шожда эрямо велесэ, бути васень чистэ истя манимизь?  Паряк, весемесь те эсенек потсо, превсэ-седейсэ бизмолкске, конань минсь эстенек вешнетяно? Лети оймазь, апак тално мезентькак ушодомс-теемс, вант, мельспаросо, сэтьмечисэ эрятано. Нама, илядо арсе, –– монень нейке налкставсь велень эрямось. Ара-а-ась, кудынем а миса…